Artiklen er opdateret klokken 20.40 efter nye oplysninger fra Nordjyllands Beredskab. På Kirkedalsvej nær Haverslev i Fjerritslev Kommune er en brand i et maskinværksted, nærmere betegnet Kirkedal Smede- og Maskinforretning, netop slukket efter en længere brandaktion. Her peger indsatsleder ved Nordjyllands Beredskab, Per Hansen, på, at det har været et par biler inde i bygningen, der er gået i brand, som har bredt sig til resten af bygningen. - Man ved ikke helt konkret, hvad der har forårsaget branden herude, siger Per Hansen til TV2 Nord. To af maskinværkstedets bygninger er nu brændt ned, imens stuehuset nåede at blive reddet og er sluppet med en røgskade. Og det var en heftig brand, de mellem 20 og 30 brandmænd troppede op til på Kirkedalsvej. - Det var kraftige flammer med sort, tyk røg og der har været utrolig meget røgudvikling herude, siger Per Hansen og fortsætter: - Der har været fire gasflasker derinde, som descideret er sprunget i luften på grund af varmen. Det gjorde det lidt mere besværligt til at starte med. Også to parcelhuse, der ligger tæt op af værkstedet, var i fare for at gå i brand, men blev reddet i tide. Dyr og mennesker uskadte På trods af mandagens regn og kraftige vindstød fik flammerne fat i maskinværkstedet. Faktisk har vejret både været en fordel og en ulempe for Nordjyllands Beredskabs indsats. Per Hansen fortæller, at regnen kan hjælpe på brandslukningen, men at vinden har modsatte effekt. - Det har formentligt også været derfor, det har gået så stærkt herude, fordi blæsten har trykket røgen indad og branden har fået næring. Ingen personer er kommet til skade i forbindelse med branden. I nabobygningen blev hunde hurtigt hentet ud, og disse slap også ud i tide. Brandvæsnet forventer at være på stedet et par timer endnu, og vejen vil fortsat være spærret.

Referat:
En brand i et maskinværksted nær Haverslev er ved at blive tæmmet.